Document ID: 32013D0702

DEĊIŻJONI TAL-KUNSILL
tas-7 ta’ Ottubru 2013
dwar l-iffirmar, f’isem l-Unjoni Ewropea u l-Istati Membri tagħha, u l-applikazzjoni provviżorja tal-Protokoll għall-Ftehim dwar il-Kooperazzjoni u l-Unjoni Doganali bejn il-Komunità Ekonomika Ewropea u l-Istati Membri tagħha, minn naħa waħda, u r-Repubblika ta’ San Marino, min-naħa l-oħra, rigward il-parteċipazzjoni, bħala parti kontraenti, tar-Repubblika tal-Kroazja, wara l-adeżjoni tagħha mal-Unjoni Ewropea
(2013/702/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207 u l-Artikolu 352, flimkien mal-Artikolu 218(5) u t-tieni subparagrafu tal-Artikolu 218(8),
Wara li kkunsidra l-Att tal-Adeżjoni tal-Kroazja, u b’mod partikolari, it-tieni subparagrafu tal-Artikolu 6(2) tiegħu,
Wara li kkunsidra l-proposta mill-Kummissjoni Ewropea,
Billi:
(1)
Fl-14 ta’ Settembru 2012, il-Kunsill awtorizza lill-Kummissjoni sabiex tiftaħ negozjati mar-Repubblika ta’ San Marino għall-adattament, permezz ta’ Protokoll, tal-Ftehim ta’ Kooperazzjoni u Unjoni Doganali bejn il-Komunità Ekonomika Ewropea u l-Istati Membri tagħha, minn naħa waħda, u r-Repubblika ta’ San Marino, min-naħa l-oħra (1), rigward il-parteċipazzjoni tal-Kroazja bħala parti kontraenti, fid-dawl tal-adeżjoni tagħha mal-Unjoni (“il-Protokoll”).
(2)
In-negozjati dwar il-Protokoll saru mill-Kummissjoni u ġew konklużi reċentament.
(3)
Il-Protokoll għandu jiġi ffirmat f’isem l-Unjoni, suġġett għall-konklużjoni tiegħu f’data aktar tard.
(4)
Il-Kroazja aderiet mal-Unjoni fl-1 ta’ Lulju 2013.
(5)
Fid-dawl tal-adeżjoni tal-Kroazja fl-Unjoni u biex tiġi żgurata l-parteċipazzjoni tagħha bħala parti kontraenti fil-Ftehim mid-data tal-adeżjoni tagħha, il-Protokoll għandu jiġi applikat provviżorjament minn dik id-data,
ADOTTA DIN ID-DEĊIŻJONI:
Artikolu 1
L-iffirmar f’isem l-Unjoni Ewropea u l-Istati Membri tagħha tal-Protokoll għall-Ftehim dwar il-Kooperazzjoni u l-Unjoni Doganali bejn il-Komunità Ekonomika Ewropea u l-Istati Membri tagħha, minn naħa waħda, u r-Repubblika ta’ San Marino, min-naħa l-oħra, dwar il-parteċipazzjoni tal-Kroazja bħala parti kontraenti, wara l-adeżjoni tagħha mal-Unjoni Ewropea, huwa b’dan awtorizzat, suġġett għall-konklużjoni tal-imsemmi Protokoll.
It-test tal-Protokoll huwa mehmuż ma’ din id-Deċiżjoni.
Artikolu 2
Il-President tal-Kunsill huwa b’dan awtorizzat li jinnomina lill-persuna(i) bis-setgħa li jiffirmaw il-Protokoll f’isem l-Unjoni.
Artikolu 3
Il-Protokoll għandu jiġi applikat fuq bażi provviżorja, skont l-Artikolu 5, mill-1 ta’ Lulju 2013, sakemm jitlestew il-proċeduri għall-konklużjoni tiegħu.
Artikolu 4
Din id-Deċiżjoni għandha tidħol fis-seħħ fil-jum tal-adozzjoni tagħha.
Magħmul fi Brussell, is-7 ta’ Ottubru 2013.

Labels: 3
18
15
5